*For marineoffiseren, se Per E. Danielsen*
**Språkvask:** Teksten i denne artikkelen kan ha behov for språkvask for å oppnå en høyere standard. Om du leser gjennom og korrigerer der nødvendig, kan du gjerne deretter fjerne denne malen.

**Per Danielsen** (født 1953) er en norsk jurist og tidligere advokat med møterett for Høyesterett. Danielsen spesialiserte seg på injuriesaker og har ført flere saker som har fått mye medieomtale. 

Danielsen er utdannet jurist og statsviter. Før karrieren som advokat arbeidet han som journalist, vaktsjef og lederskribent i Aftenpostens politiske avdeling, 1979–83. Han var også medeier og aktiv i to informasjonsbyråer. Han har drevet egen advokatpraksis siden 1986, først i Advokatfirmaet Sveen & Danielsen ANS (sammen med advokat Even Sveen), siden 1989 i eget firma. Han eide og drev Advokatfirmaet Danielsen & Co. Hans spesialiteter var prosedyre, ærekrenkelser/privatliv/ytringsfrihet, Økokrim-saker, foreningsrett, menneskerettigheter og erstatningsrett. 

Fra 1988 til 1991 var han leder for Oslo ligningsnemnd.

Han er bror til politikeren Dag Danielsen.

Bakgrunn
--------

Danielsen vokste opp i Kirkenes. Faren kom fra Østerdalen og var flyger i forsvaret, mens moren var fra Kirkenes og var utdannet lærer. Familien flyttet mye rundt siden faren jobbet i Forsvaret og SAS. Etter noen år i Kirkenes flyttet de til Oslo der Per Danielsen tilbrakte resten av barneårene og ungdomstiden.

I tiden som elev ved Teisen gymnas var Danielsen aktiv i organisasjonsarbeid. Han var både skoleavisredaktør og leder av gymnassamfunnet. På samme tid var han formann i Østre Aker Unge Høyre, nestformann i Oslo Unge Høyre og organisatorisk leder for Ja til EF for hele Oslo øst ved folkeavstemningen i 1972. I studietiden ble han valgt som nestleder i Den Konservative Studenterforening (juridisk fakultet), formann for Oppsal Høyre og medlem av Høyres representantskap. Han var med i ledelsen i menneskerettighetsorganisasjonen Moderat Ungdom fra 1972 til organisasjonen opphørte i rundt 1985. Han var også aktiv i Komiteen for Sydøst-Asia (til støtte for USAs krig i Vietnam) og var generalsekretær i Norsk-Vietnamesisk Forbund i noen år.

Samtidig som han studerte var Danielsen journalist i *Aftenposten*, og fikk fast jobb der etter fem–seks år. Han arbeidet i politisk avdeling og skrev blant annet lederartikler.

Advokatvirke
------------

Danielsen har skrevet en rekke fagartikler i juridiske tidsskrifter som Lov og Rett og Juristkontakt. Han har blant annet hatt Økokrims lengste sak (over 12 år), som endte med at klienten ble tilkjent erstatning fra Økokrim i Høyesterett i 2004, og en av de lengste i retten i 2004 (fire måneder, bedragerisak), i tillegg til å ha vært forsvarer i flere andre Økokrim-saker. Han har hatt flere menneskerettighetssaker til behandling hos Menneskerettighetsdomstolen i Strasbourg, og har som eneste advokat fra Norge prosedert for Högsta Domstolen i Sverige.

Som første advokat i Norge innledet han en klagesak mot Norge i Strasbourg fordi norske domstoler ikke hadde dømt norsk presseorgan i injuriesak. I 2009 ble Norge enstemmig dømt for flere brudd på injurievernet. På vegne av klienter har han hatt saker mot alle store og mange små aviser i Norge, også mot NRK og TV 2.

Disiplinærnemnden har tidligere forsøkt å frata Danielsens advokatbevilling. Danielsen vant både mot Disiplinærnemnden og Tilsynsrådet.

I juni 2022 har Tilsynsrådet igjen opprettet sak mot Danielsen for å frata hans advokatbevilling etter å ha avdekket flere kritikkverdige forhold samt stor pågang av misfornøyde klienter.

I 2000–2001 var han advokat for sin bror, Dag Danielsen, og de andre i Oslo FrP som hadde blitt ekskludert og suspendert i 2000. Tidligere hadde han i flere år hatt oppdrag for Carl I. Hagen, men valgte denne gang å representere de som mente seg utsatt for overgrep av Hagen. 

Danielsen har også representert de tidligere stortingsrepresentantene Steinar Bastesen og Jan Simonsen, byråd Henning Holstad, travkusken Atle Hamre, Ulf Hammern fra Bjugn-saken, bokhandleren i Kabul, flere journalister, advokater og dommere og har prosedert de fleste av personvernsakene i Høyesterett de siste tiår på vegne av forskjellige klienter.

I perioden 2009 til 2012 hadde han en injuriesak gående overfor Trygve Hegnar. Saken gikk flere omganger i retten der Hegnar til slutt ble frikjent. Bakgrunnen var at Hegnar nektet å publisere et tilsvar fra Danielsen i bladet *Kapital*.

### Tilbakekall av advokatbevilling

Over en periode på fem år, fra 2017 til 2022, fikk Danielsen totalt 67 disiplinærklager mot seg. I desember 2022 ble Danielsens advokatbevilling tilbakekalt av Advokatbevillingsnemnden, da de erklærte at han hadde mistet den tillit som er nødvendig i yrket. Danielsen bestred vedtaket og stevnet Advokatbevillingsnemnden, men tapte saken i Oslo tingrett i juni 2023. Danielsens sønn Håkon Mathias Sterling Danielsen fikk i samband med dette også tilbakekalt sin advokatbevilling.

Referanser
----------

1. ↑   Dagsavisen, side(r) 41, urn.nb.no, utgitt 19. desember 2013, besøkt 25. juni 2022[Hentet fra Wikidata]
2. ↑   Nettavisen, www.nettavisen.no, utgitt 2017, besøkt 25. juni 2022[Hentet fra Wikidata]
3. ↑  THRONDSEN, JANE (21. desember 1997). «- Foraktelig forskjellsbehandling». *dagbladet.no* **(norsk)**. Besøkt 25. juni 2022.
4. ↑  bjånesøy, tekst: kjartan brügger (22. mai 2006). «Egentlig hyggelig». *Dagbladet.no* **(norsk)**. Besøkt 29. mars 2020.
5. ↑  Brakstad, Tommy H. S. «Per Danielsen: – Derfor slo jeg til Einar Gerhardsen». *Nettavisen* **(norsk)**. Besøkt 12. desember 2018.
6. ↑  Aftenposten.no: Høyesterett refser Økokrim
7. ↑  Nettavisen.no: Finansakrobat får ny sjanse
8. 1 2  Dagbladet.no: Norge brøt menneskerettighetene
9. ↑  Advokatbladet.no: Danielsen vant i Borgarting
10. ↑  Nettavisen.no: TV 2 dømt til å betale 250.000
11. ↑  ABCnyheter (12.09.2007). «Disiplinærnemnden vil frata Danielsen sin advokatbevilling for godt». ABCnyheter.
12. ↑  VG.no: Danielsen vant fram i saker om seg selv
13. ↑  Schmidt, Nina (15. juni 2022). «Tilsynsrådets styre vil tilbakekalle bevillingen til Per Danielsen og Håkon Danielsen». *www.advokatbladet.no*. Besøkt 16. august 2022.
14. ↑  Dagbladet.no: Frp.-Holstad frifunnet
15. ↑  «Per Danielsen tapte mot Trygve Hegnar i retten». *www.hegnar.no* **(norsk)**. 27. mai 2010. Besøkt 29. mars 2020.
16. 1 2  Redaktørforening, Norsk. «Knepen Hegnar-seier mot Danielsen om tilsvarsrett». *www.nored.no* **(norsk)**. Besøkt 29. mars 2020.
17. ↑  «Nå skal tingretten avgjøre om Per Danielsen får beholde advokatbevillingen». *www.advokatbladet.no*. 22. mai 2023. Besøkt 9. juli 2023.
18. ↑  Bjørndal, Bente (15. desember 2022). «Advokat Per Danielsen mister advokatbevillingen». *www.dn.no*. Besøkt 15. desember 2022.
19. ↑  «Oslo tingrett - Dom: TOSL-2022-185028 - Lovdata». *lovdata.no*. Besøkt 9. juli 2023.
20. ↑  Journalist, Jonas Fosaas (23. juni 2023). «Per Danielsen tapte saken mot Advokatbevillingsnemnden». *www.advokatbladet.no*. Besøkt 9. juli 2023.
21. ↑  Rett24. «Håkon Danielsen mister bevillingen og forbys å drive rettshjelp». *Rett24* **(norsk)**. Besøkt 10. juli 2023.

Eksterne lenker
---------------

* Advokatfirmaet Danielsen & Co
* Egentlig hyggelig (portrettintervju i Dagbladet, 2006)